ΚΑΝΟΝΙΣΜΟΣ (ΕΚ) αριθ. 542/95 ΤΗΣ ΕΠΙΤΡΟΠΗΣ της 10ης Μαρτίου 1995 σχετικά με την εξέταση των τροποποιήσεων των όρων για τις άδειες κυκλοφορίας που εμπίπτουν στο πεδίο εφαρμογής του κανονισμού (ΕΟΚ) αριθ. 2309/93 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2309/93 της 22ας Ιουλίου 1993 για τη θέσπιση κοινοτικών διαδικασιών έγκρισης και εποπτείας των φαρμακευτικών προϊόντων για ανθρώπινη και κτηνιατρική χρήση και για τη σύσταση ευρωπαϊκού οργανισμού για την αξιολόγηση των φαρμακευτικών προϊόντων (1) (καλούμενος στο εξής "Οργανισμός"), και ιδίως το άρθρο 15 παράγραφος 4 και το άρθρο 37 παράγραφος 4,

Εκτιμώντας:

ότι επιβάλλεται να εγκριθούν οι ενδεδειγμένες διατάξεις για την εξέταση των τροποποιήσεων των όρων που ισχύουν για τις άδειες κυκλοφορίας των ιατρικών προϊόντων τα οποία έχουν εγκριθεί σύμφωνα με τον κανονισμό (ΕΟΚ) αριθ. 2309/93-

ότι οι εν λόγω διατάξεις θα πρέπει επίσης να προβλέπουν σύστημα κοινοποίησης ή διοικητικές διαδικασίες σχετικά με τις τροποποιήσεις ήσσονος σημασίας καθώς και να ορίζουν με ακρίβεια την έννοια της "ήσσονος σημασίας τροποποίησης"-

ότι, επιπλέον, είναι απαραίτητο να εντοπιστούν μεταξύ των τροποποιήσεων οι οποίες δεν συγκεντρώνουν τις απαραίτητες προϋποθέσεις προκειμένου να θεωρηθούν ήσσονος σημασίας, εκείνες οι οποίες επιβάλλεται να θεωρηθεί ότι μεταβάλλουν τόσο ριζικά την άδεια κυκλοφορίας, ιδιαίτερα όσον αφορά την ποιότητα, την ασφάλεια ή την αποτελεσματικότητα του φαρμακευτικού προϊόντος, ώστε να κρίνεται απαραίτητη η υποβολή νέας αίτησης για χορήγηση άδειας κυκλοφορίας-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Φαρμακευτικών Προϊόντων για ανθρώπινη χρήση και της Μόνιμης Επιτροπής για τα Κτηνιατρικά Φαρμακευτικά Προϊόντα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Πεδίο εφαρμογής και ορισμοί

Άρθρο 1

1. Ο παρών κανονισμός καθορίζει τη διαδικασία εξέτασης των αιτήσεων τροποποίησης των όρων που ισχύουν για τις άδειες κυκλοφορίας οι οποίες χορηγούνται σύμφωνα με τον κανονισμό (ΕΟΚ) αριθ. 2309/93.

2. Ο παρών κανονισμός δεν παρεμποδίζει τους κατόχους άδειας κυκλοφορίας να επιβάλλουν προσωρινά επείγοντες περιορισμούς ασφαλείας εφόσον επισημαίνεται κίνδυνος για τη δημόσια υγεία ή την υγεία των ζώων. Ο κάτοχος της άδειας ενημερώνει πάραυτα τον Οργανισμό. Εφόσον ο Οργανισμός δεν προβάλει αντιρρήσεις εντός 24 ωρών, τα συγκεκριμένα επείγοντα μέτρα μπορούν να τεθούν σε ισχύ και η αντίστοιχη αίτηση τροποποίησης διαβιβάζεται στον Οργανισμό κατ' εφαρμογή των άρθρων 6 και 7 του παρόντος κανονισμού.

Άρθρο 2

1. Όσον αφορά τον παρόντα κανονισμό ισχύουν οι ακόλουθοι ορισμοί:

1. Ως "τροποποίηση των όρων της άδειας κυκλοφορίας" νοείται η μεταβολή του περιεχομένου των εγγράφων τα οποία αναφέρονται στο άρθρο 6 παράγραφοι 1 και 2 ή το άρθρο 28 παράγραφοι 1 και 2 του κανονισμού (ΕΟΚ) αριθ. 2309/93 ως είχαν κατά την έγκριση απόφασης για την άδεια κυκλοφορίας σύμφωνα με το άρθρο 10 ή το άρθρο 32 του ιδίου κανονισμού, ή μετά από έγκριση οιονδήποτε προηγουμένων τροποποιήσεων εκτός των περιπτώσεων κατά τις οποίες απαιτείται υποβολή νέας αίτησης άδειας κυκλοφορίας σύμφωνα με το παράρτημα ΙΙ του παρόντος κανονισμού.

2. Ως "περιορισμός ασφαλείας κατεπείγοντα χαρακτήρα" νοείται οιαδήποτε προσωρινή μεταβολή των ενημερωτικών στοιχείων που συνοδεύουν το προϊόν εκ μέρους του κατόχου της άδειας κυκλοφορίας κατά τρόπο που να περιορίζονται οι ενδείξεις ή/και τα σκοπούμενα είδη του φαρμακευτικού προϊόντος, ή η προσθήκη αντενδείξεων ή/και προειδοποιήσεων οι οποίες διατυπώνονται λόγω νέων πληροφοριών που επηρεάζουν την ασφαλή χρήση του προϊόντος.

Άρθρο 3

1. α) Ως (τύπου Ι) "ήσσονος σημασίας τροποποίηση" νοείται οιαδήποτε μεταβολή κατά το νόημα του άρθρου 2 η οποία περιλαμβάνεται στο παράρτημα Ι του παρόντος κανονισμού, εφόσον συγκεντρώνονται οι αντίστοιχες προϋποθέσεις που καθορίζονται στο προαναφερθέν παράρτημα-

β) Ως (τύπου ΙΙ) "μείζονος σημασίας τροποποίηση" νοείται οιαδήποτε μεταβολή κατά το νόημα του άρθρου 2 η οποία δεν μπορεί να θεωρηθεί ως τροποποίηση τύπου Ι σύμφωνα με το στοιχείο α).

2. Για τους σκοπούς του παρόντος κανονισμού δεν θεωρείται ως τροποποίηση κατά το νόημα του άρθρου 2 παράγραφος 1 η μεταφορά άδειας κυκλοφορίας σε νέο κάτοχο, εξαιρουμένων των περιπτώσεων που καλύπτονται από το σημείο 3 του παραρτήματος Ι του παρόντος κανονισμού ή μεταβολές στο μέγιστο όριο ιζήματος (MRL).

Διαδικασία κοινοποίησης για ήσσονος σημασίας τροποποιήσεις

Άρθρο 4

1. Προκειμένου να επιτύχει τροποποίηση τύπου Ι, ο κάτοχος άδειας κυκλοφορίας υποβάλλει στον ευρωπαϊκό οργανισμό αξιολόγησης φαρμακευτικών προϊόντων αίτηση συνοδευόμενη από έγγραφα τα οποία αποδεικνύουν ότι πληρούνται οι προϋποθέσεις που αναφέρονται στο παράρτημα Ι του παρόντος κανονισμού για την αιτούμενη τροποποίηση και ότι έχουν τροποποιηθεί δεόντως όλα τα έγγραφα λόγω της αίτησης.

2. Η αίτηση κατά την έννοια της παραγράφου 1 ενδέχεται να μην αφορά περισσότερες από μία τροποποιήσεις της άδειας κυκλοφορίας. Εφόσον επιφέρονται πολλαπλές τροποποιήσεις σε μία άδεια κυκλοφορίας, υποβάλλεται χωριστή αίτηση σύμφωνα με την παράγραφο 1 για έκαστη εξ αυτών- έκαστη των ως άνω αιτήσεων περιέχει αναφορά στις υπόλοιπες.

3. Κατά παρέκκλιση από την παράγραφο 2, εφόσον μία τροποποίηση της άδειας κυκλοφορίας, συνεπάγεται μία ή περαιτέρω μεταβολές, όλες οι εν λόγω τροποποιήσεις μπορούν να καλυφθούν από μία και μόνο αίτηση. Στην αίτηση αυτή περιγράφονται οι σχέσεις μεταξύ της κύριας τροποποίησης και των τροποποιήσεων που συνακολούθως προκαλεί.

4. Η αίτηση θεωρείται έγκυρη κατά το νόημα της παραγράφου 1 εφόσον ανταποκρίνεται στις διατάξεις του παρόντος άρθρου και συνοδεύεται από την εισφορά που προβλέπει η εφαρμοζόμενη κοινοτική νομοθεσία.

Άρθρο 5

1. Εάν, εντός 30 ημερών από την παραλαβή έγκυρης αίτησης σύμφωνα με τις διατάξεις του άρθρου 4, ο Οργανισμός δεν έχει αποστείλει στον κάτοχο της άδειας κυκλοφορίας την κοινοποίηση που προβλέπεται στην παράγραφο 4 παρακάτω, θεωρείται ότι έχει εγκριθεί η τροποποίηση για την οποία έχει υποβληθεί αίτηση.

2. Ο Οργανισμός ενημερώνει την Επιτροπή εντός της προθεσμίας που καθορίζεται στην παράγραφο 1 για την τροποποίηση των όρων της άδειας κυκλοφορίας. Η Επιτροπή τροποποιεί, εφόσον είναι απαραίτητο, την απόφαση που έχει ληφθεί σύμφωνα με το άρθρο 10 ή το άρθρο 32 του κανονισμού (ΕΟΚ) αριθ. 2309/93. Η τροποποιηθείσα απόφαση τίθεται σε ισχύ αναδρομικά από την επομένη της ημερομηνίας λήξης της προθεσμίας που αναφέρεται στην παράγραφο 1.

3. Το κοινοτικό μητρώο φαρμακευτικών προϊόντων που προβλέπουν τα άρθρα 12 και 34 του κανονισμού (ΕΟΚ) αριθ. 2309/93 ενημερώνεται δεόντως.

4. Εφόσον ο Οργανισμός θεωρεί ότι είναι αδύνατη η έγκριση συγκεκριμένης αίτησης, ενημερώνει σχετικά τον κάτοχο της άδειας κυκλοφορίας εντός της προθεσμίας που αναφέρεται στην παράγραφο 1, διευκρινίζοντας τους αντικειμενικούς λόγους στους οποίους βασίζεται η γνωμοδότησή του:

α) εφόσον, εντός 30 ημερών από την παραλαβή της προαναφερθείσας κοινοποίησης, ο κάτοχος της άδειας κυκλοφορίας τροποποιήσει την αίτηση ούτως ώστε να λαμβάνονται δεόντος υπόψη οι λόγοι που αναφέρονται στην κοινοποίηση, ισχύουν για την τροποποιηθείσα αίτηση, οι διατάξεις των παραγράφων 1, 2 και 3-

β) εφόσον ο κάτοχος άδειας κυκλοφορίας δεν τροποποιήσει την αίτηση σύμφωνα με το στοιχείο α) η αίτηση του απορρίπτεται.

Διαδικασία έγκρισης για μείζονος σημασίας τροποποιήσεις

Άρθρο 6

1. Για την έγκριση τροποποίησης τύπου ΙΙ, ο κάτοχος άδειας κυκλοφορίας αποστέλλει στον Οργανισμό αίτηση συνοδευόμενη από τις σχετικές λεπτομέρειες και τα αντίστοιχα έγγραφα όπως προβλέπει το άρθρο 2 παράγραφος 1 του παρόντος κανονισμού.

Η ως άνω αίτηση επιβάλλεται επίσης να συνοδεύεται από:

- τα δεδομένα που συνηγορούν υπέρ της έγκρισης αναγκαίας τροποποίησης για την οποία έχει υποβληθεί αίτηση,

- όλα τα τροποποιούμενα έγγραφα συνεπεία της αίτησης,

- προσθήκη ή ενημέρωση των υφισταμένων εκθέσεων των εμπειρογνωμόνων προκειμένου να ληφθεί υπόψη η αιτούμενη τροποποίηση.

2. Οιαδήποτε αίτηση κατά την έννοια της παραγράφου 1 δεν μπορεί να αφορά περισσότερες από μια τροποποιήσεις άδειας κυκλοφορίας. Εφόσον επιφέρονται πολλαπλές τροποποιήσεις σε μία άδεια κυκλοφορίας, υποβάλλεται χωριστή αίτηση σύμφωνα με την παράγραφο 1 για έκαστη εξ αυτών- έκαστη των ως άνω αιτήσεων περιέχει αναφορά στις υπόλοιπες.

3. Κατά παρέκκλιση από την παράγραφο 2, εφόσον μία τροποποίηση της άδειας κυκλοφορίας, συνεπάγεται μία ή περαιτέρω μεταβολές, όλες οι εν λόγω τροποποιήσεις μπορούν να καλυφθούν από μία και μόνο αίτηση. Στην αίτηση αυτή περιγράφονται οι σχέσεις μεταξύ της κύριας τροποποίησης και των τροποποιήσεων που συνακολούθως προκαλεί.

4. Η αίτηση θεωρείται έγκυρη κατά το νόημα της παραγράφου 1 εφόσον ανταποκρίνεται στις διατάξεις του παρόντος άρθρου και συνοδεύεται από την εισφορά που προβλέπει η εφαρμοζόμενη κοινοτική νομοθεσία.

Άρθρο 7

1. Η αρμόδια επιτροπή του Οργανισμού εκφράζει γνώμη εντός 60 ημερών μετά από την παραλαβή αίτησης έγκυρης σύμφωνα με το άρθρο 6.

2. Εντός της περιόδου αυτής, η αρμόδια επιτροπή ενδέχεται να απευθύνει στον κάτοχο της άδειας κυκλοφορίας μία και μόνο αίτηση για πληροφορίες συμπληρωματικές προς τις ήδη παρασχεθείσες σύμφωνα με το άρθρο 6. Εν τοιαύτη περιπτώσει, η προθεσμία παρατείνεται κατά 60 ημέρες. Η συγκεκριμένη προθεσμία μπορεί να παραταθεί είτε με πρωτοβουλία της αρμόδιας επιτροπής για περίοδο που καθορίζει είτε μετά από αίτηση του κατόχου της άδειας κυκλοφορίας.

Άρθρο 8

1. Εφόσον η αρμόδια επιτροπή εκφράσει θετική γνώμη, ο Οργανισμός ενημερώνει σχετικά τον κάτοχο της άδειας κυκλοφορίας και την Επιτροπή ενώ παράλληλα αποστέλλει στην Επιτροπή τις τροποποιήσεις που επιφέρονται στους όρους της άδειας κυκλοφορίας συνοδευόμενες από τα έγγραφα που αναφέρονται στο άρθρο 9 παράγραφος 3 ή στο άρθρο 31 παράγραφος 3 του κανονισμού (ΕΟΚ) αριθ. 2309/93.

2. Εφόσον η αρμόδια επιτροπή εκφράσει αρνητική γνώμη, ισχύει η διαδικασία έφεσης που προβλέπεται στο άρθρο 9 παράγραφοι 1 και 2 ή στο άρθρο 31 παράγραφοι 1 και 2 του κανονισμού (ΕΟΚ) αριθ. 2309/93.

3. Η απόφαση δυνάμει της οποίας τροποποιούνται οι όροι της άδειας κυκλοφορίας εγκρίνεται σύμφωνα με την διαδικασία που καθορίζεται στο άρθρο 10 ή 32 του κανονισμού (ΕΟΚ) αριθ. 2309/93.

4. Το κοινοτικό μητρώο φαρμακευτικών προϊόντων που προβλέπεται στα άρθρα 12 και 34 του κανονισμού (ΕΟΚ) αριθ. 2309/93 ενημερώνεται δεόντως.

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Μαρτίου 1995.

Για την Επιτροπή

Martin BANGEMANN

Μέλος της Επιτροπής

(1) ΕΕ αριθ. L 214 της 24. 8. 1993, σ. 1.

ΠΑΡΑΡΤΗΜΑ Ι

ΗΣΣΟΝΟΣ ΣΗΜΑΣΙΑΣ ΤΡΟΠΟΠΟΙΗΣΕΙΣ (ΤΥΠΟΣ Ι) ΣΤΙΣ ΑΔΕΙΕΣ ΚΥΚΛΟΦΟΡΙΑΣ ΣΥΜΦΩΝΑ ΜΕ ΤΟ ΑΡΘΡΟ 3 ΠΑΡΑΓΡΑΦΟΣ 1 Εισαγωγικές δηλώσεις

Α. Κατά παρέκκλιση, για φαρμακευτικά προϊόντα τα οποία ανήκουν στο πεδίο εφαρμογής των οδηγών 89/342/ΕΟΚ (1), 89/381/ΕΟΚ (2) ή 90/677/ΕΟΚ (3) του Συμβουλίου ή στο πεδίο εφαρμογής του μέρους Α του παραρτήματος του κανονισμού (ΕΟΚ) αριθ. 2309/93 ισχύει η διαδικασία που ορίζεται στα άρθρα 6 και 7 του παρόντος κανονισμού για τις κάτωθι ήσσονος σημασίας τροποποιήσεις αριθ. 11, 12, 13, 14, 15, 16, 17, 24, 25 και 30.

Β. Εφόσον μια τροποποίηση συνεπάγεται ενημέρωση των ενημερωτικών στοιχείων του προϊόντος πληροφοριών που αφορούν το προϊόν (σύνοψη χαρακτηριστικών του προϊόντος, επισήμανση, φυλλάδιο συσκευασίας), αυτό θεωρείται μέρος της τροποποίησης και η προθεσμία εκτέλεσης της ενδεδειγμένης ενημέρωσης επιβάλλεται να αποφασισθεί από κοινού με τον Οργανισμό κατά την έγκριση της τροποποίησης.

1. Μεταβολή του περιεχομένου της άδειας κυκλοφορίας

Απαραίτητες προϋποθέσεις: η νέα άδεια κυκλοφορίας, που εγκρίνεται από την αρμόδια αρχή εποπτείας, υποβάλλεται στον Οργανισμό.

2. Μεταβολή της ονομασίας του φαρμακευτικού προϊόντος (είτε πρόκειται για την επινοηθείσα είτε την κοινή ονομασία)

Απαραίτητες προϋποθέσεις: επιβάλλεται να αποφευχθούν συγχύσεις με ονομασίες άλλων ήδη υφιστάμενων φαρμακευτικών προϊόντων, ή την ΙΝΝ (διεθνής Μη-Ιδιοκτησιακή Επωνυμία), όταν πρόκειται για την κοινή ονομασία, η μεταβολή επιβάλλεται να πραγματοποιηθεί ως εξής: από την κοινή ονομασία στην ονομασία της φαρμακοποιίας ή την ονομασία ΙΝΝ.

3. Μεταβολή της ονομασίας ή/και της διεύθυνσης του κατόχου της άδειας κυκλοφορίας (βλέπε άρθρο 4α της οδηγίας 65/65/ΕΟΚ του Συμβουλίου (4) ή άρθρο 5α της οδηγίας 81/851/ΕΟΚ του Συμβουλίου) (5)

Απαραίτητες προϋποθέσεις: κάτοχος της άδειας κυκλοφορίας επιβάλλεται να παραμείνει υποχρεωτικά το αυτό πρόσωπο.

4. Αντικατάσταση εκδόχου από άλλο συγκρίσιμο προς αυτό (εξαιρουμένων των βοηθητικών μέσων για τα εμβόλια και των εκδόχων βιολογικής προέλευσης)

Απαραίτητες προϋποθέσεις: ίδια λειτουργικά χαρακτηριστικά, αμετάβλητες διαλυτικές ιδιότητες για τα σχήματα στέρεας δοσολογίας.

5. Κατάργηση χρωστικής ουσίας ή αντικατάσταση χρωστικής από άλλη

6. Προσθήκη, κατάργηση ή αντικατάσταση αρωματικής ύλης

Απαραίτητες προϋποθέσεις: η προτεινόμενη αρωματική ύλη επιβάλλεται να είναι σύμφωνη με την οδηγία 88/388/ΕΟΚ του Συμβουλίου (6).

7. Μεταβολή του βάρους του υλικού επικάλυψης δισκίων ή μεταβολή του βάρους των κελύφων των καψουλών

Απαραίτητες προϋποθέσεις: αμετάβλητες ιδιότητες διάλυσης.

8. Μεταβολή της ποιοτικής σύστασης του υλικού άμεσης συσκευασίας

Απαραίτητες προϋποθέσεις: το προτεινόμενο υλικό συσκευασίας επιβάλλεται να είναι τουλάχιστον ισοδύναμο προς το εγκριθέν υλικό για τις αντίστοιχες ιδιότητες, η μεταβολή δεν αφορά τα αποστειρωμένα προϊόντα.

9. Κατάργηση ένδειξης

Απαραίτητες προϋποθέσεις: να μην αποτελέσει εν συνεχεία η ασφαλής χρήση του φαρμακευτικού προϊόντος αντικείμενο προβληματισμού όσον αφορά τη φαρμακοεπαγρύπνιση, την προκλινική ασφάλεια και τα δεδομένα ποιότητας. Υποχρεωτική αιτιολόγηση.

10. Κατάργηση τρόπου παροχής

Απαραίτητες προϋποθέσεις: να μην αποτελέσει εν συνεχεία η ασφαλής χρήση του φαρμακευτικού προϊόντος αντικείμενο προβληματισμού όσον αφορά τη φαρμακοεπαγρύπνιση, την προληπτική ασφάλεια και τα δεδομένα ποιότητας. Υποχρεωτική αιτιολόγηση.

11. Μεταβολή δραστικού συστατικού

Απαραίτητες προϋποθέσεις: οι προδιαγραφές, μέθοδοι συνθετικής παρασκευής και ποιοτικού ελέγχου παραμένουν πανομοιότυπες προς τις εγκριθείσες ή υποβάλλεται πιστοποιητικό της ευρωπαϊκής φαρμακοποιίας το οποίο καλύπτει δεόντως το δραστικό συστατικό.

12. Μεταβολή της διαδικασίας παραγωγής του δραστικού συστατικού

Απαραίτητες προϋποθέσεις: οι προδιαγραφές δεν επηρεάζονται αρνητικά, αμετάβλητες φυσικές ιδιότητες, ουδεμία νέα πρόσμιξη ή μεταβολή του επιπέδου των προσμίξεων που να συνεπάγονται ενόψη συμπληρωματικών προσόντων κατά τις μελέτες ασφάλειας.

13. Μέγεθος παρτίδας του δραστικού συστατικού

Απαραίτητες προϋποθέσεις: τα δεδομένα που αφορούν τις παρτίδες επιβάλλεται να αποδεικνύουν ότι η μεταβολή δεν επηρεάζει τη συνέπεια της παραγωγής ή τις φυσικές ιδιότητες.

14. Μεταβολή των προδιαγραφών του δραστικού συστατικού

Απαραίτητες προϋποθέσεις: θέσπιση αυστηροτέρων προδιαγραφών ή προσθήκη νέων δοκιμών και ορίων.

15. Μεταβολή κατά την παραγωγή του φαρμακευτικού προϊόντος

Απαραίτητες προϋποθέσεις: οι προδιαγραφές του φαρμακευτικού προϊόντος δεν επηρεάζονται αρνητικά, η νέα διαδικασία οδηγεί σε πανομοιότυπο προϊόν όσον αφορά τα θέματα ποιότητας, ασφάλειας και αποτελεσματικότητας.

16. Μεταβολή του μεγέθους παρτίδας του τελικού προϊόντος

Απαραίτητες προϋποθέσεις: η μεταβολή δεν επηρεάζει τη συνέπεια της παραγωγής.

17. Μεταβολή των προδιαγραφών του φαρμακευτικού προϊόντος

Απαραίτητες προϋποθέσεις: θέσπιση αυστηροτέρων προδιαγραφών ή προσθήκη νέων δοκιμών και ορίων.

18. Σύνθεση ή ανάκτηση εκδόχων εκτός φαρμακοποιίας τα οποία έχουν περιγραφεί στον αρχικό φάκελο

Απαραίτητες προϋποθέσεις: ουδεμία αρνητική επιρροή στις προδιαγραφές, ουδεμία νέα πρόσμειξη ή μεταβολή του επιπέδου των προσμείξεων που θα καθιστούσε απαραίτητη την απαίτηση συμπληρωματικών προσόντων κατά τις εκτελούμενες μελέτες ασφαλείας, ουδεμία μεταβολή των φυσικοχημικών ιδιοτήτων.

19. Μεταβολή των προδιαγραφών των εκδόχων του φαρμακευτικού προϊόντος (εξαιρουμένων των βοηθητικών μέσων για τα εμβόλια)

Απαραίτητες προϋποθέσεις: θέσπιση αυστηροτέρων προδιαγραφών ή προσθήκη νέων δοκιμών και ορίων.

20. Παράταση του χρόνου διατήρησης που έχει προβλεφθεί κατά την έκδοση της άδειας κυκλοφορίας

Απαραίτητες προϋποθέσεις: εκτέλεση μελετών σταθερότητας σύμφωνα με το πρωτόκολλο το οποίο ενεκρίθη κατά το χρόνο έκδοσης της άδειας κυκλοφορίας, οι ως άνω μελέτες επιβάλλεται να αποδεικνύουν ότι εξασφαλίζεται ο εγκεκριμένος χρόνος διατήρησης, ο χρόνος διατήρησης δεν υπερβαίνει τα 5 έτη.

21. Μεταβολή του χρόνου ζωής μετά το πρώτο άνοιγμα

Απαραίτητες προϋποθέσεις: οι μελέτες επιβάλλεται να αποδεικνύουν ότι εξακολουθούν να τηρούνται οι προϋποθέσεις όσον αφορά τον εγκριθέντα χρόνο διατήρησης.

22. Μεταβολή του χρόνου διατήρησης μετά από ανασύσταση

Απαραίτητες προϋποθέσεις: οι μελέτες επιβάλλεται να αποδεικνύουν ότι το ανασυσταθέν προϊόν εξακολουθεί να ανταποκρίνεται στις προδιαγραφές που ενεκρίθησαν όσον αφορά το χρόνο διατήρησης.

23. Μεταβολή των συνθηκών αποθήκευσης

Απαραίτητες προϋποθέσεις: εκτέλεση μελετών σταθερότητας σύμφωνα με το πρωτόκολλο το οποίο ενεκρίθη κατά το χρόνο έκδοσης της άδειας κυκλοφορίας, οι μελέτες αυτές επιβάλλεται να αποδεικνύουν ότι εξακολουθούν να τηρούνται οι προδιαγραφές που ενεκρίθησαν όσον αφορά το χρόνο διατήρησης.

24. Μεταβολή της διαδικασίας δοκιμής του δραστικού συστατικού

Απαραίτητες προϋποθέσεις: τα αποτελέσματα της μεθόδου επικύρωσης αποδεικνύουν ότι η νέα διαδικασία δοκιμής είναι τουλάχιστον ισότιμη προς την προηγούμενη διαδικασία.

25. Μεταβολή των διαδικασιών δοκιμής του φαρμακευτικού προϊόντος

Απαραίτητες προϋποθέσεις: να μην επηρεάζονται αρνητικά οι προδιαγραφές του φαρμακευτικού προϊόντος, τα αποτελέσματα της επικύρωσης της μεθόδου επιβεβαιώνουν ότι η νέα διαδικασία δοκιμής είναι τουλάχιστον ισοδύναμη προς την προηγούμενη.

26. Μεταβολές προκειμένου να εξασφαλισθεί η συμμόρφωση προς τα συμπληρώματα της φαρμακοποιίας (1)

Απαραίτητες προϋποθέσεις: οι μεταβολές που επιφέρονται αποσκοπούν αποκλειστικά και μόνο στην εφαρμογή των νέων διατάξεων του συμπληρώματος.

27. Μεταβολή των διαδικασιών δοκιμής των εκδόχων εκτός φαρμακοποιίας

Απαραίτητες προϋποθέσεις: τα αποτελέσματα της μεθόδου επικύρωσης επιβεβαιώνουν ότι η νέα διαδικασία δοκιμής είναι τουλάχιστον ισοδύναμη προς την προηγούμενη.

28. Μεταβολή της διαδικασίας δοκιμής άμεσης συσκευασίας

Απαραίτητες προϋποθέσεις: τα αποτελέσματα της μεθόδου επικύρωσης επιβεβαιώνουν ότι η νέα διαδικασία δοκιμής είναι τουλάχιστον ισοδύναμη προς την προηγούμενη.

29. Μεταβολή της διαδικασίας δοκιμής της συσκευής χορήγησης

Απαραίτητες προϋποθέσεις: τα αποτελέσματα της μεθόδου επικύρωσης επιβεβαιώνουν ότι η νέα διαδικασία δοκιμής είναι τουλάχιστον ισοδύναμη προς την προηγούμενη.

30. Μεταβολή του μεγέθους συσκευασίας κτηνιατρικού φαρμακευτικού προϊόντος

Απαραίτητες προϋποθέσεις: δεν μεταβάλλονται οι προδιαγραφές του φαρμακευτικού προϊόντος, το νέο μέγεθος είναι σύμφωνο με το καθεστώς δοσολογίας και διάρκειας χρήσης που έχει εγκριθεί στη σύνοψη των χαρακτηριστικών του προϊόντος, η μεταβολή δεν αφορά τα σκευάσματα παρεντερικής χρήσης.

31. Μεταβολή του σχήματος του περιέκτη

Απαραίτητες προϋποθέσεις: αμετάβλητη ποιότητα και σταθερότητα του προϊόντος στον περιέκτη, αμετάβλητες αντιδράσεις περιέκτη προϊόντος.

32. Μεταβολή εντύπων, εκτύπων και άλλων διακριτικών σημείων (εκτός εγκοπών) στα δισκία ή επιγραφών στις κάψουλες

Απαραίτητες προϋποθέσεις: τα νέα διακριτικά σημεία δεν πρέπει να προκαλούν σύγχυση με άλλα δισκία ή κάψουλες.

33. Μεταβολή των διαστάσεων των δισκίων των καψουλών, των υποθέτων ή των πεσσών δίχως μεταβολή της ποιοτικής σύστασης και της μέσης μάζας

Απαραίτητες προϋποθέσεις: αμετάβλητες διαλυτικές ιδιότητες.

(1) ΕΕ αριθ. L 142 της 25. 5. 1989, σ. 14.

(2) ΕΕ αριθ. L 181 της 28. 6. 1989, σ. 44.

(3) ΕΕ αριθ. L 373 της 31. 12. 1990, σ. 26.

(4) ΕΕ αριθ. 22 της 9. 2. 1965, σ. 369/65.

(5) ΕΕ αριθ. L 317 της 6. 11. 1981, σ. 7.

(6) ΕΕ αριθ. L 184 της 15. 7. 1988, σ. 61.

(7) Εάν η αναφορά στο φάκελο αφορά την "τρέχουσα" έκδοση της φαρμακοποιίας, δεν απαιτείται κοινοποίηση εφόσον η μεταβολή επιφέρεται εντός εξαμήνου από την έγκριση της μονογραφίας.

ΠΑΡΑΡΤΗΜΑ ΙΙ

Μεταβολές της άδειας κυκλοφορίας που οδηγούν σε νέα εφαρμογή σύμφωνα με το άρθρο 2 Ορισμένες από τις μεταβολές σε μία άδεια κυκλοφορίας είναι απαραίτητο να θεωρηθεί ότι μεταβάλλουν ριζικά τους όρους της παρούσας άδειας και κατά συνέπεια δεν μπορούν να αντιμετωπισθούν ως τροποποίηση κατά την έννοια του άρθρου 15 παράγραφος 4 ή του άρθρου 37 παράγραφος 4 του κανονισμού (ΕΟΚ) αριθ. 2309/93. Για τις μεταβολές αυτές, που αναφέρονται εν συνεχεία, υποβάλλεται υποχρωτικά αίτηση για νέα άδεια κυκλοφορίας. Το παρόν παράρτημα διατυπώνεται υπό την επιφύλαξη των διατάξεων του άρθρου 4 της οδηγίας 65/65/ΕΟΚ και του άρθρου 5 της οδηγίας 81/851/ΕΟΚ. Επ' ευκαιρία της εξέτασης της νέας αίτησης αδείας, ο Ευρωπαϊκός Οργανισμός Αξιολόγησης Φαρμακευτικών Προϊόντων εξετάζει κατά πόσον είναι απαραίτητο, σύμφωνα με την κοινοτική νομοθεσία, να αποσυρθεί η προηγούμενη άδεια κυκλοφορίας στην αγορά.

Μεταβολές για τις οποίες απαιτείται νέα αίτηση 1. Μεταβολές του δραστικού συστατικού ή των δραστικών συστατικών:

i) προσθήκη ενός ή περισσοτέρων δραστικών συστατικών συμπεριλαμβανομένων των συστατικών εμβολίων με αντιγονική δράση,

ii) κατάργηση ενός η περισσοτέρων δραστικών συστατικών συμπεριλαμβανομένων συστατικών εμβολίων με αντιγονική δράση,

iii) ποσοτική μεταβολή των δραστικών συστατικών,

iv) αντικατάσταση των δραστικών συστατικών από διαφορετικό σύμπλοκο ή παράγωγο άλατος/εστέρος (ανάλογης θεραπευτικής προέλευσης),

v) αντικατάσταση από διαφορετικό ισομερές, διαφορετικό μείγμα ισομερών ή μείγμα μεμονωμένου ισομερούς (π.χ. ρακεμικό μείγμα ενός και μόνο ενταντιομερούς),

vi) αντικατάσταση βιολογικής ουσίας ή προϊόντος παραχθέντος με βιοτεχνολογικές μεθόδους από άλλο διαφορετικής μοριακής δομής, τροποποίηση του φορέα που χρησιμοποιείται για την παραγωγή του αντιγόνου ή του υλικού το οποίο χρησιμοποιείται ως πηγή, συμπεριλαμβανομένης κύριας κυτταρικής τράπεζας της διαφορετικής πηγής,

vii) νέος μηχανισμός σύνδεσης ή σύζευξης για ένα ραδιοφαρμακευτικό προϊόν,

2. Μεταβολές των θεραπευτικών ενδείξεων (1):

i) προσθήκη ένδειξης για διαφορετικό θεραπευτικό τομέα ή οποία να αφορά τη διάγνωση, την προφύλαξη ή τη θεραπεία,

ii) μεταβολή της ένδειξης όσον αφορά διαφορετικό θεραπευτικό τομέα σχετικά με την προφύλαξη, τη διάγνωση ή τη θεραπεία.

3. Μεταβολές της ισχύος, της φαρμακευτικής μορφής και του τρόπου χορήγησης (2):

i) μεταβολή της βιοδιαθεσιμότητας,

ii) μεταβολή της φαρμακοκινητικής π.χ. μεταβολή του ρυθμού απελευθέρωσης,

iii) προσθήκη νέας ισχύος

iv) μεταβολή ή προσθήκη νέας φαρμακευτικής μορφής,

v) προσθήκη νέου τρόπου χορήγησης.

4. Μεταβολές των κτηνιατρικών φαρμακευτικών προϊόντων

i) προσθήκη ή μεταβολή των σκοπούμενων ειδών,

ii) περιορισμός της περιόδου αναμονής.

(1) Ο θεραπευτικός τομέας ορίζεται ως το τρίτο επίπεδο του κώδικα Anatomical Therapeutic Chemical (ATC/ATC Vet).

(2) Κατά την παρεντερική χορήγηση είναι απαραίτητο να γίνει διάκριση μεταξύ ενδοαρτηριακής, ενδοφλέβιας, ενδομυικής, υποδόροιας και άλλων μορφών χορήγησης. Όσον αφορά τη χορήγηση σε πουλερικά θεωρούνται ως ισοδύναμοι οι μέθοδοι χορήγησης δια του αναπνευστικού συστήματος, στοματικά, και με ψεκασμό όσον αφορά τον εμβολιασμό.